Замима

ба қарори Ҳукумати Ҷумҳурии Тоҷикистон

аз «\_\_\_» \_\_\_\_\_\_\_\_\_ соли 20\_\_\_, № \_\_\_

**Тартиби**

 **харид барои намояндагиҳои дипломатӣ ва консулии**

**Ҷумҳурии Тоҷикистон дар хориҷи кишвар**

1. Тартиби харид барои намояндагиҳои дипломатӣ ва консулии Ҷумҳурии Тоҷикистон дар хориҷи кишвар (минбаъд – Тартиб) тартиби хариди давлатиро, ки берун аз ҳудуди Ҷумҳурии Тоҷикистон барои намояндагиҳои дипломатӣ ва консулии Ҷумҳурии Тоҷикистон дар хориҷи кишвар анҷом дода мешаванд, муайян мекунад.
2. Намояндагиҳои дипломатӣ ва консулии Ҷумҳурии Тоҷикистон дар хориҷи кишвар аз усулҳои зерини хариди давлатӣ истифода менамоянд:
* озмуни кушод;
* дархости нархномаҳо;
* музокироти рақобатӣ;
* хариди мустақим.
1. Интихоби усулҳои хариди давлатӣ аз ҷониби намояндагиҳои дипломатӣ ва консулии Ҷумҳурии Тоҷикистон бидуни мувофиқа бо мақоми ваколатдори давлатӣ оид ба хариди давлатӣ сурат мегирад.
2. Хариди мустақим барои намояндагиҳои дипломатӣ ва консулии Ҷумҳурии Тоҷикистон, ки мутобиқи банди 1) моддаи 52 Қонуни Ҷумҳурии Тоҷикистон «Дар бораи хариди давлатӣ» пешбинӣ карда шудааст, дар доираи ҳадди нишондиҳандаи арзишии ба санади меъёрии ҳукуқии Ҷумҳурии Тоҷикистон муқарраршуда анҷом дода мешавад.
3. Харид барои намояндагиҳои дипломатӣ ва консулии Ҷумҳурии Тоҷикистон дар хориҷи кишвар бидуни истифодаи портали ягонаи хариди давлатии электронӣ анҷом дода мешавад, агар роҳбари намояндагии дипломатӣ ё консулии Ҷумҳурии Тоҷикистон дар хориҷи кишвар қарори дигарро қабул накарда бошад.
4. Огоҳинома оид ба харид барои усулҳои озмуни кушод, дархости нархномаҳо ва музокироти рақобатӣ нашр карда мешавад. Манбаи нашри огоҳинома оид ба харидро намояндагиҳои дипломатӣ ва консулии Ҷумҳурии Тоҷикистон дар хориҷи кишвар мустақилона муайян мекунанд.
5. Барои ҷустуҷӯйи таҳвилгарон (паймонкорон)-и эҳтимолӣ намояндагиҳои дипломатӣ ва консулии Ҷумҳурии Тоҷикистон дар хориҷи кишвар ҳуқуқ доранд, ки илова ба нашри огоҳинома оид ба харид даъватномаҳои суроғавӣ ба таҳвилгарон (паймонкорон)-и мушаххас фиристанд.
6. Намояндагиҳои дипломатӣ ва консулии Ҷумҳурии Тоҷикистон дар хориҷи кишвар ҳисобот оид ба харидҳоро ба Вазорати молияи Ҷумҳурии Тоҷикистон ва Вазорати корҳои хориҷии Ҷумҳурии Тоҷикистон пешниҳод мекунанд.
7. Масъулият барои истифодаи мақсаднок, самаранок ва сарфакоронаи маблағҳои ҷудошуда ба зиммаи намояндагиҳои дипломатӣ ва консулии Ҷумҳурии Тоҷикистон дар хориҷи кишвар вогузор карда мешавад.